b'\n_START_ARTICLE_\nApulej\n_START_SECTION_\n\xc5\xbdivljenje\n_START_PARAGRAPH_\nLucij Apulej je bil rimski pisatelj, filozof in govornik. Rojen je bil okoli leta 125 v premo\xc5\xbeni me\xc5\xa1\xc4\x8danski dru\xc5\xbeini iz kolonije Madaver (Madauros) v severni Afriki, dana\xc5\xa1nja Al\xc5\xbeirija. Njegov o\xc4\x8de je bil pokrajinski sodnik, ki je po svoji smrti sinovom zapustil dva milijona srebrnikov. _NEWLINE_Njegovo \xc5\xbeivljenje je bilo razgibano, pisateljsko plodno. Prve u\xc4\x8denosti je nabiral v \xc5\xa1olah ugledne Kartagine, kasneje pa ga je pot vodila po drugih pokrajinah Rimskega imperija. V Atenah je pozneje \xc5\xa1tudiral platonisti\xc4\x8dno filozofijo. Potoval je po egejskih otokih ter Mali Aziji in se nato za nekaj \xc4\x8dasa namestil v Rimu, kjer se je odlikoval kot literat in govornik. _NEWLINE_Potoval je tudi v Aleksandrijo, kjer je zbolel. Zanj je skrbel njegov prijatelj Sicinij Pontijan. Kasneje se je Apulej v mestu Oja poro\xc4\x8dil s Sinicijevo materjo, Pudentilo, ki je bila bogata vdova. Zaradi te poroke so proti njemu spro\xc5\xbeili postopek in ga obto\xc5\xbeili \xc4\x8darovni\xc5\xa1tva, o \xc4\x8demer podrobno govori v svojem spisu Apologija. Zaradi lastne obrambe pa je bil kasneje opro\xc5\xa1\xc4\x8den. Po tem se ga je prijel naziv mogo\xc4\x8dnega \xc4\x8darovnika. _NEWLINE_O njegovi kasnej\xc5\xa1i karieri je znanih le malo podatkov. Svoja zadnja leta je pre\xc5\xbeivel v Kartagini, kjer je u\xc5\xbeival slavo kot govornik in celo v rojstnem kraju so mu postavili spomenik. Svoja dela je pisal v gr\xc5\xa1\xc4\x8dini in latin\xc5\xa1\xc4\x8dini, vendar se jih je le osem ohranilo v latinskem jeziku. Z delom Metamorfoze pa se je zapisal v zgodovino svetovne knji\xc5\xbeevnosti. Umrl je okoli leta 170.\n_START_SECTION_\nZlati osel\n_START_PARAGRAPH_\nApulejevo najpomembnej\xc5\xa1e delo je Metamorfoze, ki je edini v celoti ohranjeni roman v latin\xc5\xa1\xc4\x8dini. \xc5\xbde v antiki se ga je prijelo ime Zlati osel.  Anti\xc4\x8dni roman je nastal v pisateljevem zrelem obdobju, verjetno kmalu po letu 161. Napisan je v 11 knjigah, kot  priredba  na Lukios ali osel, enega od spisov sodobnika Lukijana. Poleg ostalih vsebuje znano zgodbo o Erosu in Psihi.\n_START_SECTION_\nFlorida (Cvetnik)\n_START_PARAGRAPH_\nSkupek 23 vzorcev iz njegovih slavnostnih govorov in deklaracij.\n_START_SECTION_\nApologia (Apologija)\n_START_PARAGRAPH_\nTo delo predstavlja Apulejevo obrambo proti svojim nasprotnikom na sodi\xc5\xa1\xc4\x8du. V njem se sklicuje tudi na magijo.\n_START_SECTION_\nDe Deo Socratis (O Sokratovem bogu)\n_START_PARAGRAPH_\nSpis obravnava bivanje in sredni\xc5\xa1ko vlogo duhov in se ukvarja z vpra\xc5\xa1anjem, kaj je Sokratov daimonion. Delo je sestavljeno iz treh delov.\n_START_SECTION_\nDe mundo (O svetu)\n_START_PARAGRAPH_\nTo delo obravnava vpra\xc5\xa1anje enega samega boga, ki vlada svetu.\n_START_SECTION_\nDe Platone et eius dogmate (O Platonu in njegovem nauku)\n_START_PARAGRAPH_\nTo delo je v dveh knjigah in je sistemati\xc4\x8den prikaz v Apulejevem \xc4\x8dasu priznanega nauka platonizma srednje Akademije.\n_START_SECTION_\nAsclepius (Asklepij)\n_START_PARAGRAPH_\nLatinski prevod ali priredba nekega gr\xc5\xa1kega spisa, v katerem bog Hermes Trismegistos pou\xc4\x8duje svojega u\xc4\x8denca o kozmologiji, teologiji in eshatologiji. Apulejevo avtorstvo je negotovo.\n_START_SECTION_\nPeri Hermeneias (O razlagi)\n_START_PARAGRAPH_\nU\xc4\x8dbenik formalne ligike v tradiciji aristotelsko-peripateti\xc4\x8dne \xc5\xa1ole. Tudi avtorstvo tega spisa je sporno. _NEWLINE_Apulej je napisal tudi veliko drugih del, ki pa se niso ohranila. Pre\xc5\xbeeta so s platonsko filozofijo, kar je \xc5\xa1e posebej vidno v njegovih filozofskih besedilih. Pisal je tudi poezijo in prozo. Ukvarjal se je s pisanjem razprav o politiki, medicini, agrokulturi, astronomiji in glasbi.'